A BIZOTTSÁG HATÁROZATA
(2007. december 20.)
a közösségi polgári védelmi mechanizmus kialakításáról szóló 2007/779/EK, Euratom tanácsi határozatnak a végrehajtási szabályairól szóló 2004/277/EK, Euratom határozat módosításáról
(az értesítés a C(2007) 6464. számú dokumentummal történt)
(EGT-vonatkozású szöveg)
(2008/73/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel a közösségi polgári védelmi mechanizmus kialakításáról szóló, 2007. november 8-i 2007/779/EK, Euratom tanácsi határozatra (1) és különösen annak 12. cikkére,
mivel:
(1)
A polgári védelmi segítségnyújtási beavatkozások terén a fokozott együttműködés előmozdítását segítő közösségi eljárás kialakításáról szóló 2001/792/EK, Euratom tanácsi határozat végrehajtásához szükséges szabályok megállapításáról szóló, 2003. december 29-i 2004/277/EK, Euratom bizottsági határozatot (2) módosítani kell az európai polgári védelem kialakítására vonatkozó részletes szabályok e határozatba foglalása érdekében. Ez utóbbi szabályoknak rendelkezniük kell a polgári védelmi modulok főbb jellemzőiről - feladatok, képességek, alkotóelemek, bevetéshez szükséges idő -, valamint meg kell határozniuk e modulok önellátó képességének és interoperabilitásának minimális szintjét.
(2)
Az egy vagy több tagállam saját erőforrásából az önkéntesség elve alapján felállított polgári védelmi modulok hozzájárulnak az Európai Tanács 2005. június 16-án és 17-én megtartott ülése következtetéseiben, valamint az Európai Parlamentnek a szökőár-katasztrófáról szóló, 2005. január 13-i állásfoglalásában sürgetett polgári védelmi gyorsreagálási képesség kifejlesztéséhez. Ahhoz, hogy a polgári védelmi modulok képesek legyenek részt venni a súlyos veszélyhelyzetekre történő reagálásban, elengedhetetlen, hogy főbb jellemzőik megfeleljenek bizonyos általános követelményeknek.
(3)
Olyan támogatási feladatok ellátására képes technikai segítségnyújtási egységekre van szükség, amelyek a beavatkozás helyszínén támogatni tudják a Közösség értékelő és/vagy koordinációs egységeit az irodai tevékenység, a távközlés, az ellátás és a szállítás megszervezésében és működtetésében. Ehhez a technikai segítségnyújtási egységekkel szemben általános követelményeket kell meghatározni. Az ilyen egységek a polgári védelmi modulok önellátási képességeivel kapcsolatos követelmények teljesítéséhez is hozzájárulhatnak. A technikai segítségnyújtási egységek polgári védelmi modulokon belül történő felállítására vonatkozó intézkedéseket azelőtt kell meghozni, hogy a modulokról szóló általános információkat továbbítanák a Bizottsághoz.
(4)
A polgári védelmi moduloknak képeseknek kell lenniük arra, hogy meghatározott ideig önellátó módon működjenek. Következésképpen az önellátás tekintetében általános, illetve - amennyiben szükséges - olyan egyedi követelmények meghatározására van szükség, amelyek a beavatkozás vagy az érintett modul típusától függően változhatnak. Figyelembe kell venni a tagállamok és a nemzetközi szervezetek kialakult gyakorlatát, többek között a városi kutató és mentő modulok önellátási képességének meghosszabbított minimum időtartamára, vagy a légi úton bevethető egységekkel rendelkező modulok műveleti támogatásával kapcsolatos, a segítséget kérő és nyújtó állam közötti feladatmegosztásra vonatkozóan.
(5)
Mind a Közösség, mind a részt vevő tagállamok szintjén intézkedéseket kell hozni a polgári védelmi modulok interoperabilitásának növelése érdekében, különös tekintettel a képzésre és a gyakorlatozásra.
(6)
Az e határozatban előírt intézkedések összhangban vannak a polgári védelmi bizottság véleményével,
ELFOGADTA EZT A HATÁROZATOT:
1. cikk
A 2004/277/EK, Euratom határozat a következőképpen módosul:
1.
A 2. cikk a következő fogalommeghatározással egészül ki:
„c)
»beavatkozási egységek«: azok az emberi és anyagi erőforrások, beleértve a (3a., 3b. és 3c. cikk szerinti) polgári védelmi modulokat, amelyeket a tagállamok polgári védelmi beavatkozások céljából vesznek igénybe.
d)
»technikai segítségnyújtási egységek«: azok az emberi és anyagi erőforrások, amelyeket a tagállamok támogatási feladatok végrehajtása céljából vesznek igénybe.”
2.
A rendelet a következő 3a., 3b. és 3c. cikkel egészül ki:
„3.a cikk
(1) A további modulokkal való bővítéstől függően a polgári védelmi moduloknak meg kell felelniük a II. mellékletben előírt általános követelményeknek.
(2) A technikai segítségnyújtási egységeknek meg kell felelniük a III. mellékletben előírt általános követelményeknek.
(3) A polgári védelmi modulok és a technikai segítségnyújtási egységek létrehozhatók egy vagy több tagállam erőforrásinak felhasználásával.
(4) Ha a polgári védelmi modul vagy a technikai segítségnyújtási egység több alkotóelemből áll, valamely beavatkozásban való részvétele a beavatkozáshoz szükséges összetevőre korlátozódhat.
3.b cikk
(1) A következő önellátási képességre vonatkozó elemeket a II. mellékletben meghatározottak szerint kell alkalmazni az egyes polgári védelmi modulokra:
a)
az időjárás viszontagságainak ellenálló támaszpont;
b)
a támaszpont ellátásához és a bevetési felszerelés működtetéséhez szükséges energia és világítás;
c)
szennyvízelvezető és higiénés létesítmények a modul személyi állománya számára;
d)
élelmiszer- és ivóvízellátás a modul személyi állománya számára;
e)
egészségügyi vagy rohammentős személyzet, létesítmények és felszerelés a modul személyi állománya számára;
f)
a modul felszerelésének tárolása és karbantartása;
g)
a fontosabb, főként a kárterületen való koordinációért felelős partnerekkel való kapcsolattartást biztosító felszerelés;
h)
helyi szállítás;
i)
olyan logisztikai eszközök, felszerelés és személyzet, amely lehetővé teszi, hogy a beavatkozási területre érkezést követően haladéktalanul megépüljön a támaszpont, és megkezdődjön a feladatellátás.
(2) A segítséget nyújtó tagállam az önellátási követelmények teljesítésében a következők biztosításával vehet részt:
a)
a polgári védelmi modulhoz szükséges személyi állomány, felszerelés és fogyóeszköz;
b)
a beavatkozási területen szükséges helyszíni intézkedések meghozatala;
c)
nem önellátó beavatkozási egységnek valamely technikai segítségnyújtási egységgel a 3c. cikkben szereplő követelményeknek való megfelelés érdekében történő összekapcsolásához szükséges előkészületek megtétele az érintett polgári védelmi modulról a 3. cikk (1) bekezdése alapján történő tájékoztatást megelőzően.
(3) Az az időszak, amely alatt az önellátási képességet a segítségnyújtástól kezdődően fenn kell tartani, nem lehet rövidebb az alábbiaknál:
a)
96 óra; vagy
b)
a II. mellékletben a különböző polgári védelmi modulonként meghatározott idő.
3c. cikk
A tagállamok gondoskodnak a következő követelmények teljesítéséhez szükséges intézkedések meghozataláról:
a)
a polgári védelmi modulok képesek legyenek együttműködni más polgári védelmi modulokkal;
b)
a technikai segítségnyújtási egységek képesek legyenek együttműködni más technikai segítségnyújtási egységekkel és a polgári védelmi modulokkal;
c)
a polgári védelmi modulokat alkotó egységek képesek legyenek együttműködni, egy polgári védelmi modulként tevékenykedni;
d)
a technikai segítségnyújtási egységeket alkotó alegységek képesek legyenek együttműködni, egy technikai segítségnyújtási egységként tevékenykedni;
e)
a polgári védelmi modulok és a technikai segítségnyújtási egységek az EU területén kívüli beavatkozás esetén képesek legyenek együttműködni az érintett tagállamnak segítséget nyújtó nemzetközi katasztrófavédelmi erőkkel;
f)
a polgári védelmi modulok és a technikai segítségnyújtási egységek vezetőinek, helyetteseiknek és az összekötő tiszteknek részt kell venniük a Bizottság által a 2007/779/EK, Euratom határozat 5. cikkének (5) bekezdése alapján szervezett képzéseken és gyakorlatokon.”
3.
A 11. cikk (1) bekezdésében a „melléklet” szöveg helyébe az „I. melléklet” szöveg lép.
4.
A 24. cikk a következő e) ponttal egészül ki:
„e)
a polgári védelmi modulok interoperabilitásának erősítése.”
5.
A melléklet címében a „melléklet” szöveg helyébe az „I. melléklet” szöveg lép.
6.
A határozat II. melléklettel egészül ki, amelynek szövegét e határozat I. melléklete tartalmazza.
7.
A határozat III. melléklettel egészül ki, amelynek szövegét e határozat II. melléklete tartalmazza.
2. cikk
Ennek a határozatnak a tagállamok a címzettjei.
Kelt Brüsszelben, 2007. december 20-án.